《题王学士忠铭先生山中四景 其一 文笔晴烟》
明代·区大相

云表岧峣玉毫吐，点画鸿蒙扫烟雨。丰狐老兔愁锋芒，象齿文烟安足数。

长虹一道界奎躔，明霞万里飞琼笺。泚墨欲乾溟海水，笔势撑住东南天。

早晚风云殊变态，山灵握管有何意。紫阁归来翌圣明，玄草长留照天地。

作者简介：广东高明人，字用儒，号海目。区益子。善为文，下笔千言立就。万历十七年进士。初选庶吉士，累迁赞善、中允。掌制诰。居翰院十五年，与赵志皋、张位、沈一贯等有旧。赵等先后当国，大相皆引避不轻谒。后调南太仆寺丞，以疾归，卒。工诗词，皆严于格律，为明代岭南大家。有《太史集》、《图南集》、《濠上集》。